Jaak Mae ei pääse kõrge hemoglobiinitaseme tõttu veel starti
Jaak Mae ei saa laupäevasel startida meeste 15+15 km suusavahetusega sõidus. Eestlase võistluseelne vereproov näitas Rahvusvahelise Suusaliidu FIS poolt lubatust kõrgemat hemoglobiini taset, kirjutas sportnet.ee.
Mae annab viie päeva pärast uue proovi ja kui siis kõik on korras, saab ta Sapporo MM-võistlustel starti asuda.
Täna olid Sapporo suusatamise maailmameistrivõistlustel kavas vabatehnika sprinditeatevõistlused.
Meeste sõidu võitis Itaalia, Eesti sai 21 võistkonnast 10. koha. Eestit esindasid võistlusel Peeter Kümmel ja Priit Narusk. Viimane kukkus rajal õnnetult ja kaotas seega võimaluse võidelda parema koha eest.
Naiste sprinditeate maailmameistriteks tulid soomlannad. Eestlased Piret Pormeister ja Kaili Sirge jäid oma poolfinaalis viimaseks.